b'\n_START_ARTICLE_\nMichael Polanyi\n_START_SECTION_\nBiografi\n_START_PARAGRAPH_\nPol\xc3\xa1nyi ble f\xc3\xb8dt i Budapest som femte barnet til Mih\xc3\xa1ly og Cec\xc3\xadlia Pollacsek som var sekul\xc3\xa6re j\xc3\xb8der. Familien tilpasset navnet til ungarsk og endret det til Pol\xc3\xa1nyi. Pol\xc3\xa1nyi studerte medisin og ble uteksaminert i 1914, og fikk deretter stipend for \xc3\xa5 studere kjemi i Karlsruhe i Tyskland. Han tjenestegjorde som feltlege under f\xc3\xb8rste verdenskrig, men fullf\xc3\xb8rte sin doktoravhandling i 1916, som ble st\xc3\xb8ttet av Albert Einstein, og fikk graden i 1919. Pol\xc3\xa1nyi ble i 1918 helseminister, men da kommunistene overtok i 1919 ble han igjen lege, og emigrerte siden til Tyskland. I 1923 konverterte han til katolisisme og giftet seg med Magda Elizabeth Kemeny. De fikk s\xc3\xb8nnene George og John Polanyi der sistnevnte fikk Nobelprisen i kjemi i 1986. Da nazistene overtok makten i 1933 reiste Pol\xc3\xa1nyi til Manchester University som opprettet en stilling for ham._NEWLINE_Pol\xc3\xa1nyi ble medlem av Royal Society i 1944, og pensjonerte seg i 1958. I 1962 ble han \xc3\xa6resmedlem i American Academy of Arts and Sciences.\n_START_SECTION_\nFilosofi og vitenskapsteori\n_START_PARAGRAPH_\nPol\xc3\xa1nyi var en kritiker av positivisme, utilitarisme og marxisme. Positivismen antar at objektiv observasjon av m\xc3\xa5lbare objekter og sammenhenger, uten ytre p\xc3\xa5virkning og forutinntatte holdninger, gir kunnskap og viten. Pol\xc3\xa1nyi hevder at mennesket av natur ikke bare er "rasjonelle maskiner", og at det er umulig \xc3\xa5 studere detaljer helt adskilt fra virkeligheten. Positivismen kan derfor f\xc3\xb8re til en subjektiv forst\xc3\xa5else av verden n\xc3\xa5r den ikke tar hensyn til den tause kunnskapen som ligger under og ikke s\xc3\xa5 lett kan identifiseres eller forklares. Pol\xc3\xa1nyi argumenterte mot kravet om at viten skal v\xc3\xa6re upersonlig, helt objektiv og eksplisitt, og for at metafysiske verdier som sannhet, rettferdighet, godhet og toleranse er avgj\xc3\xb8rende for et fritt samfunn og fri tenkning.'